ДЕЛЕГИРАН РЕГЛАМЕНТ (ЕС) № 272/2012 НА КОМИСИЯТА
от 7 февруари 2012 година
за допълнение на Регламент (ЕО) № 1060/2009 на Европейския парламент и на Съвета по отношение на таксите, начислявани от Европейския орган за ценни книжа и пазари на агенциите за кредитен рейтинг
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 година относно агенциите за кредитен рейтинг (1), и по-специално член 19, параграф 2 от него,
като има предвид, че:
(1)
В член 62 от Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари) (2) се предвижда, че приходите на Европейския орган за ценни книжа и пазари (ЕОЦКП), наред с вноските от националните публични органи и субсидията от Съюза, следва да включват също така и заплатените такси в случаите, определени в законодателството на Съюза.
(2)
С цел да се гарантира ефективно използване на бюджета на ЕОЦКП, като в същото време се намали финансовата тежест за държавите членки и Съюза, е необходимо да се осигури като минимално изискване агенциите за кредитен рейтинг да покриват всички разходи, свързани с техния надзор. Всеки дефицит, който може да се получи през дадена финансова година, следва да бъде възстановен от агенциите за кредитен рейтинг през следващата година.
(3)
На агенциите за кредитен рейтинг с оборот над определен праг следва да се налага годишна надзорна такса, за да се осигури бюджетна сигурност както за ЕОЦКП, така и за съответните агенции за кредитен рейтинг. Годишната надзорна такса не трябва да бъде фактор, възпрепятстващ навлизането на нови участници на пазара на кредитен рейтинг. Освен това се очаква разходите за надзор на малките агенции за кредитен рейтинг да бъдат значително по-ниски от тези на по-големите. Следователно би било съответстващо малките агенции за кредитен рейтинг напълно да бъдат освободени от заплащане на годишна надзорна такса, ако те или групата агенции за кредитен рейтинг, към които принадлежат, не надхвърлят определен праг на оборота.
(4)
С цел да се гарантира справедливо и ясно разпределение на таксите, които да отразяват действителната административна тежест при всяко контролирано предприятие, надзорната такса следва да се изчислява в зависимост от оборота на агенциите за кредитен рейтинг, генериран от дейностите във връзка с кредитния рейтинг и предоставяните допълнителни услуги, тъй като надзорните разходи са по-високи при по-големите агенции за кредитен рейтинг в сравнение с по-малките. Освен това, предоставянето на допълнителни услуги изисква допълнителна надзорна работа поради необходимостта от контрол във връзка с възможен конфликт на интереси, произтичащ от предоставянето на допълнителни услуги. Агенциите за кредитен рейтинг не следва да могат да заобикалят справедливото разпределение на таксите по настоящия регламент чрез преразпределяне на приходите сред други субекти в рамките на своята група с оглед намаляване на внасяните такси. ЕОЦКП следва да наблюдава и докладва за всяко критично обстоятелство в тази връзка.
(5)
На агенциите за кредитен рейтинг, установени в Съюза, следва да се начислява регистрационна такса, за да се отразят разходите на ЕОЦКП за обработването на заявленията за регистрация. Сложността на заявлението и разходите, свързани с обработването му, нарастват, когато дадена агенция за кредитен рейтинг кандидатства за емитиране на структурирани финансови инструменти, планира да утвърждава рейтинги, определени от агенции от трети държави или има клонове. Следователно регистрационната такса следва да се изчислява съобразно тези фактори. Разходите за обработка до голяма степен зависят и от размера на агенцията заявител. Поради факта, че бъдещият оборот на нова агенция за кредитен рейтинг не е известен при подаването на заявление за регистрация, броят на служителите следва да замени оборота като обща основа за изчисляване при всички агенции за кредитен рейтинг.
(6)
В настоящия регламент следва да бъде предвидена такса, платима от агенциите за кредитен рейтинг от трети държави, които кандидатстват за сертификация в Съюза, в съответствие с член 5, параграф 2 от Регламент (ЕО) № 1060/2009, с оглед покриването на разходите за сертифициране и годишните разходи за надзора им. В това отношение разходите за ЕОЦКП са по сертифицирането на такива агенции за кредитен рейтинг от трети държави в съответствие с член 5, параграф 3 от Регламент (ЕО) № 1060/2009, което протича по процедура, сходна на тази за регистрирането на установените в Съюза агенции за кредитен рейтинг, както и по надзора на сертифицираните агенции за кредитен рейтинг.
(7)
Ако дадена агенция за кредитен рейтинг оттегли заявлението си за регистрация или сертификация по време на процеса по регистриране или сертифициране, на нея следва да се възстановява част от първоначално начислената за регистрирането или сертифицирането такса, тъй като в такъв случай разходите на ЕОЦКП за обработването на заявлението ще бъдат по-ниски.
(8)
С оглед на бъдещото развитие на обстановката е целесъобразно преразглеждане и актуализиране, според както се налага, на праговете за освобождаване на агенциите за кредитен рейтинг от годишна надзорна такса, както и на размера на регистрационната и сертификационна такса. Комисията следва да оцени правилното прилагане на тези мерки в рамките на четири години, считано от влизането в сила на настоящия регламент, и да докладва на Европейския парламент и Съвета дали се налага преразглеждането му.
(9)
Националните компетентни органи поемат разходи при изпълнението на делегирани им от ЕОЦКП в съответствие с член 30 от Регламент (ЕО) № 1060/2009 задачи и при подпомагането на ЕОЦКП в други случаи, упоменати в посочения регламент. Таксите, начислявани от ЕОЦКП, на агенциите за кредитен рейтинг, следва да покриват и тези разходи. С цел да се избегне понасянето на загуба или реализирането на печалба от компетентните органи при изпълнението на делегираните задачи или в резултат на подпомагането на ЕОЦКП, органът следва да възстановява действителните разходи, поети от дадения национален компетентен орган.
(10)
Настоящият регламент следва да представлява правното основание на ЕОЦКП за начисляването на такси на агенциите за кредитен рейтинг. С цел да се улесни възможно най-бързо ефективната и ефикасна дейност по надзора и правоприлагането, той следва да влезе в сила на третия ден след деня на публикуването му.
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Предмет
С настоящия регламент се определят правилата относно таксите за надзор, регистрация и сертифициране, които Европейският орган за ценни книжа и пазари (ЕОЦКП) събира от агенциите за кредитен рейтинг.
Член 2
Пълно възстановяване на разходите за надзор
Таксите, начислявани на агенциите за кредитен рейтинг, покриват:
а)
всички разходи на ЕОЦКП по надзора на агенциите за кредитен рейтинг, извършван по силата на Регламент (ЕО) № 1060/2009, включително по регистрирането и сертифицирането им;
б)
всички разходи по възстановяване разходите на компетентните органи, на които ЕОЦКП е делегирал задачи в съответствие с член 30 от Регламент (ЕО) № 1060/2009;
в)
всички разходи по възстановяване разходите на компетентните органи, подпомагали ЕОЦКП в съответствие с член 23в, параграф 4 и член 23г, параграф 5 от Регламент (ЕО) № 1060/2009.
Член 3
Приложим оборот
1. За изчисляването на таксите, посочени в член 5, член 7, параграф 1 и член 11, параграфи 1 и 2, приложимият оборот за дадена финансова година n са приходите на агенцията за кредитен рейтинг, публикувани в одитирания ѝ отчет за предходната година n-1, генерирани от дейности във връзка с кредитния рейтинг и предоставянето на допълнителни услуги.
2. Ако агенцията за кредитен рейтинг не е извършвала дейност през цялата година n-1, приложимият оборот се оценява чрез екстраполиране на размера му за цялата финансова година.
ГЛАВА II
ТАКСИ
Член 4
Видове такси и общи условия на плащане
1. На агенциите за кредитен рейтинг, установени в Съюза, които подадат заявление за регистрация в съответствие с член 14, параграф 1 от Регламент (ЕО) № 1060/2009, се начисляват следните видове такси:
а)
годишна надзорна такса в съответствие с член 5;
б)
регистрационна такса в съответствие с член 6.
2. На агенциите за кредитен рейтинг, установени в трети държави, които подадат заявление за сертифициране в съответствие с член 5, параграф 2 от Регламент (ЕО) № 1060/2009, се начисляват следните видове такси:
а)
годишна надзорна такса в съответствие с член 7;
б)
сертификационна такса в съответствие с член 8.
3. Таксите се плащат в евро. Те се заплащат, както е посочено в член 5, параграф 3, член 6, параграф 6, член 7, параграф 2 и член 8, параграф 2.
Върху просрочените плащания се начислява дневна глоба в размер на 0,1 % от дължимата сума.
Член 5
Годишна надзорна такса за регистрираните агенции за кредитен рейтинг
1. На регистрираните агенции за кредитен рейтинг се начислява годишна такса за надзор.
Чрез дерогация от първата алинея, регистрирана агенция за кредитен рейтинг се освобождава от заплащане на годишна надзорна такса, ако общите ѝ приходи, публикувани в последните одитирани отчети, са под 10 млн. EUR или, когато е част от група агенции за кредитен рейтинг - ако общите приходи на групата агенции за кредитен рейтинг са под 10 млн. EUR.
2. Годишната надзорна такса за дадена финансова година се изчислява, както следва:
а)
основата за изчисляване на годишната надзорна такса за дадена финансова година са разчетните разходи на ЕОЦКП по надзора на агенциите за кредитен рейтинг, включени в съставения и одобрен в съответствие с член 63 от Регламент (ЕС) № 1095/2010 бюджет на органа за съответната година;
б)
съответната сума за изчисляването на годишната надзорна такса за дадена финансова година са разчетните разходи по буква а), намалени с евентуалните годишни надзорни такси, които се събират от сертифицираните агенции за кредитен рейтинг за дадена финансова година в съответствие с член 7, и увеличени с евентуален дефицит от предходната финансова година;
в)
според посоченото в параграф 1, регистрирана агенция за кредитен рейтинг плаща като годишна надзорна такса част от съответния размер, който е отношението на приложимия ѝ оборот към общия приложим оборот на всички регистрирани агенции за кредитен рейтинг, от които се изисква да заплащат годишна надзорна такса в съответствие с параграф 1.
3. Годишната надзорна такса за дадена финансова година се изплаща на две вноски.
Първата вноска е дължима до края на февруари на съответната година и възлиза на две трети от разчетната годишна надзорна такса. Ако приложимият оборот все още не е на разположение по това време, ЕОЦКП го изчислява въз основа на оборота в последните одитирани отчети.
Втората вноска е дължима до края на август. Размерът ѝ е равен на годишната надзорна такса, изчислена съгласно параграф 2, намален с размера на първата вноска.
ЕОЦКП изпраща на агенциите за кредитен рейтинг искане за плащане на вноските поне 30 дни преди съответната дата на плащане.
Член 6
Такса за регистрация
1. Размерът на регистрационната такса, платима от дадена агенция за кредитен рейтинг, подала заявление за регистрация, зависи от сложността на заявлението и размера на агенцията за кредитен рейтинг, както е посочено в параграфи от 2 до 5.
2. При изчисляването на размера на регистрационната такса се взимат под внимание следните критерии:
а)
дали агенцията за кредитен рейтинг възнамерява да определя рейтинги на структурирани финансови инструменти;
б)
дали агенцията за кредитен рейтинг има клон в друга държава членка или в трета държава;
в)
дали агенцията за кредитен рейтинг възнамерява да утвърждава рейтинги.
3. Когато не се прилага нито един от критериите, посочени в параграф 2, регистрационната такса се изчислява в зависимост от броя служители, както следва:
а)
агенциите за кредитен рейтинг с по-малко от 15 служители плащат 2 000 EUR;
б)
агенциите за кредитен рейтинг с 15-49 служители плащат 15 000 EUR;
в)
агенциите за кредитен рейтинг с 50 или повече служители плащат 40 000 EUR.
4. Агенциите за кредитен рейтинг, които отговарят само на един от критериите, посочени в параграф 2, заплащат следните регистрационни такси според броя на служителите си, както следва:
а)
агенции за кредитен рейтинг с по-малко от 15 служители плащат 10 000 EUR;
б)
агенциите за кредитен рейтинг с 15-49 служители плащат 40 000 EUR;
в)
агенциите за кредитен рейтинг с 50 или повече служители плащат 100 000 EUR.
5. Агенциите за кредитен рейтинг, които отговарят поне на два от критериите, посочени в параграф 2, заплащат следните регистрационни такси според броя на служителите си, както следва:
а)
агенции за кредитен рейтинг с по-малко от 15 служители плащат 30 000 EUR;
б)
агенциите за кредитен рейтинг с 15-49 служители плащат 85 000 EUR;
в)
агенциите за кредитен рейтинг с 50 или повече служители плащат 125 000 EUR.
6. Регистрационната такса се заплаща изцяло от агенцията за кредитен рейтинг при подаването на заявление за регистрация.
7. Ако агенция за кредитен рейтинг оттегли своето заявление за регистрация преди ЕОЦКП да я е уведомил, че процедурата е приключила в съответствие с член 15, параграф 4, втора алинея от Регламент (ЕО) № 1060/2009, органът възстановява три четвърти от платената регистрационна такса. Ако заявлението бъде оттеглено след тази дата, но преди ЕОЦКП да е приел обосновано решение за регистриране или отказ от регистрация, органът възстановява една четвърт от платената регистрационна такса.
8. Чрез дерогация от член 5, регистрирана агенция за кредитен рейтинг, на която се начислява годишна надзорна такса в съответствие с член 5, параграф 1, заплаща в годината на регистрацията си първоначална надзорна такса от 500 EUR за всеки пълен месец, считано от датата на регистриране до края на финансовата година. Тази такса се заплаща изцяло след като агенцията за кредитен рейтинг бива уведомена за регистрацията.
Член 7
Фиксирана годишна надзорна такса за сертифицираните агенции за кредитен рейтинг
1. Агенциите за кредитен рейтинг, сертифицирани в съответствие с Регламент (ЕО) № 1060/2009, заплащат годишна надзорна такса в размер на 6 000 EUR.
Чрез дерогация от първата алинея, сертифицирана агенция за кредитен рейтинг се освобождава от заплащане на годишна надзорна такса, ако общите ѝ приходи, публикувани в последните одитирани отчети, са под 10 млн. EUR или, когато е част от група агенции за кредитен рейтинг - ако общите приходи на групата агенции за кредитен рейтинг са под 10 млн. EUR.
2. Годишната надзорна такса за е дължима до края на февруари. ЕОЦКП изпраща на сертифицираните агенции за кредитен рейтинг искане за плащане най-малко 30 дни преди тази дата.
Член 8
Такса за сертифициране
1. Агенцията за кредитен рейтинг, която подава заявление за сертифициране, заплаща сертификационна такса в размер на 10 000 EUR.
2. Сертификационната такса се заплаща изцяло от агенцията за кредитен рейтинг при подаването на заявление за сертифициране.
3. Ако агенция за кредитен рейтинг оттегли своето заявление за сертифициране преди ЕОЦКП да я е уведомил, че процедурата е приключила в съответствие с член 15, параграф 4, втора алинея от Регламент (ЕО) № 1060/2009, органът възстановява три четвърти от платената сертификационна такса. Ако заявлението бъде оттеглено след тази дата, но преди ЕОЦКП да е приел обосновано решение за сертификация или отказ от сертифициране, органът възстановява една четвърт от платената сертификационна такса.
4. Чрез дерогация от член 7, сертифицирана агенция за кредитен рейтинг, на която се начислява годишна надзорна такса в съответствие с член 7, параграф 1, заплаща в годината на сертифицирането си първоначална надзорна такса от 500 EUR за всеки пълен месец, считано от датата на регистриране до края на финансовата година. Тази такса се заплаща изцяло след като агенцията за кредитен рейтинг бива уведомена за сертификацията.
Член 9
Възстановяване на разходите на компетентните органи
1. Единствено ЕОЦКП начислява регистрационни, сертификационни и надзорни такси на агенциите за кредитен рейтинг. Компетентните органи не начисляват такси на агенциите за кредитен рейтинг, включително когато извършват задачи от името на ЕОЦКП в съответствие с член 30 от Регламент (ЕО) № 1060/2009.
2. ЕОЦКП възстановява на компетентен орган действителните разходи по изпълнение на делегираните задачи (в съответствие с член 30 от Регламент (ЕО) № 1060/2009) или в резултат на подпомагане на ЕОЦКП (в съответствие с член 23в, параграф 4 или член 23г, параграф 5 от посочения регламент). Възстановимите суми включват всички постоянни и променливи разходи, свързани с изпълнението на делегираните задачи или с оказаното на ЕОЦКП съдействие.
ГЛАВА III
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 10
Такси през 2011 г.
1. Агенциите за кредитен рейтинг, регистрирани през 2011 г., заплащат за 2011 г. първоначална надзорна такса от 500 EUR за всеки пълен месец, считано от датата на регистрация, но не по-рано от 1 юли 2011 г., и 31 декември 2011 г. Тази такса се заплаща изцяло до края на април 2012 г.
Чрез дерогация от първата алинея, регистрирана агенция за кредитен рейтинг се освобождава от заплащане на надзорна такса през 2011 г., ако общите ѝ приходи, публикувани в последните одитирани отчети, са под 10 млн. EUR или, когато е част от група агенции за кредитен рейтинг - ако общите приходи на групата агенции за кредитен рейтинг са под 10 млн. EUR.
2. Агенциите за кредитен рейтинг, сертифицирани през 2011 г., заплащат за 2011 г. първоначална надзорна такса от 500 EUR за всеки пълен месец, считано от датата на регистрация, но не по-рано от 1 юли 2011 г., и 31 декември 2011 г. Тази такса се заплаща изцяло до края на април 2012 г.
Чрез дерогация от първата алинея, сертифицирана агенция за кредитен рейтинг се освобождава от заплащане на надзорна такса през 2011 г., ако приложимият ѝ оборот, публикуван в последните одитирани отчети, е под 10 млн. EUR или, когато е част от група агенции за кредитен рейтинг - ако общият приложим оборот на групата агенции за кредитен рейтинг е под 10 млн. EUR.
Член 11
Влизане в сила
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 февруари 2012 година.